દિવાળી ગુજરાતીઓ માટે એક અનોખો તહેવાર છે. ઉત્સાહ અને ઉમંગ સાથે આ તહેવારની ઉજવણી કરવા માટે આખુ વર્ષ આપણે રાહ જોતા હોઈએ છીએ. આ તમામ ખુશીઓ આપણે ત્યારે જ મનભરીના માણી શકીએ જ્યારે આપણે સ્વસ્થ હોઈએ ! દિવાળીનો સમયગાળો એ ઋતુ અનુસાર સંધિકાળ કહેવાય છે અર્થાત શિયાળાનું આગમન અને ચોમાસાની વિદાય. હવા, પાણી અને ખોરાક- આ તામામ બાબતોનું ધ્યાન રાખવામાં જો ગફલત થાય તો અનેક રોગો આપણને નાદુરસ્ત કરવા તૈયાર જ હોય છે. આ ઉપરાંત, હાલમાં સ્વાઈન ફ્લુ, ડેન્ગ્યુ, મેલેરિયા, ન્યુમોનિયા જેવા રોગોએ પણ માઝા મૂકી છે. એટલે આ વખતે દિવાળીને જો આનંદપૂર્વક ઉજવવી હોય તો આપના અને આપના પરિવારજનોના સ્વાસ્થ્યની પૂરતી કાળજી અને આસપાસના વાતાવરણમાં સ્વચ્છતા રાખવી અત્યંત આવશ્યક છે.